ഹരിത നേതാക്കളെ ചര്ച്ചക്ക് വിളിച്ചിട്ടില്ലെന്ന് പാണക്കാട് കുടുംബം 24 നോട് എംഎസ്എഫ് ഹരിത നേതാക്കളെ ചര്ച്ചക്ക് വിളിച്ചുവെന്ന വാര്ത്ത തള്ളി പാണക്കാട് കുടുംബം. സാദിഖ് അലി തങ്ങളും മുനവര് അലി തങ്ങളും ഹരിത നേതാക്കളെ ചര്ച്ചക്ക് വിളിച്ചിട്ടില്ലെന്ന് പാണക്കാട് കുടുംബം ട്വന്റിഫോറിനോട് പറഞ്ഞു. എം.എസ്.എഫ്. ഹരിത നേതാക്കളെ മുസ്ലിം ലീഗ് നേതൃത്വം വൈകിട്ട് 4 ന് ചര്ച്ചയ്ക്ക് ക്ഷണിച്ചുവെന്ന വാര്ത്ത നേരത്തെ പുറത്ത് വന്നിരുന്നു. ഹരിത സംസ്ഥാന ഭാരവാഹികളോട് ചര്ച്ചയ്ക്ക് എത്താന് മുസ്ലിം ലീഗാണ് നിര്ദേശം നല്കിയത്. ചര്ച്ചയ്ക്കായി പണക്കാട്ടേക്ക് പോകുമെന്ന് ഹരിത ഭാരവാഹികള് അറിയിച്ചിരുന്നു. എന്നാല് സാദിഖ് അലി തങ്ങളും മുനവര് അലി തങ്ങളും ഹരിത നേതാക്കളെ ചര്ച്ചക്ക് വിളിച്ചിട്ടില്ലെന്ന് പാണക്കാട് കുടുംബം അറിയിച്ചു. അതേസമയം, വനിതാ കമ്മീഷനെ സമീപിച്ചത് നേരത്തെ ചര്ച്ചകള് നടത്തിയിട്ടും നടപടി സ്വീകരിക്കാത്തതിനാലാണെന്ന് ഹരിത നേതാക്കള് അറിയിച്ചു. നടപടിയുണ്ടാകുംവരെ പരാതി പിന്വലിക്കില്ലെന്ന് ഹരിത നേതാക്കള് പറഞ്ഞു. Read Also : എം.എസ്.എഫ്. ഹരിത നേതാക്കളെ ചര്ച്ചയ്ക്ക് ക്ഷണിച്ച് മുസ്ലിം ലീഗ് നേതൃത്വം ഹരിതയിലെ പ്രശ്നങ്ങള് ചര്ച്ച ചെയ്യാന് ലീഗ് നേതാക്കള് യോഗം ചേര്ന്നിരുന്നു. പി.കെ കുഞ്ഞാലിക്കുട്ടി, ഇ.ടി മുഹമ്മദ് ബഷീര്, എം. കെ മുനീര്, പി.എം.എ സലാം എന്നിവരാണ് യോഗത്തില് പങ്കെടുത്തത്. എം.എസ്.എഫ് ഹരിത നേതാക്കളെ യോഗത്തിലേക്ക് ക്ഷണിച്ചിരുന്നില്ല. ചര്ച്ചകള് പൂര്ത്തിയായ ശേഷം പാര്ട്ടി സെക്രട്ടറി കാര്യങ്ങള് വിശദീകരിക്കുമെന്ന് കുഞ്ഞാലിക്കുട്ടി പറഞ്ഞു. മുസ്ലി ലീഗിനകത്തെ ആഭ്യന്തര പ്രശ്നങ്ങള് നേതൃത്വത്തിന് തലവേദനയായിരിക്കെയാണ് എം.എസ്.എഫിന്റെ വിദ്യാര്ഥിനി വിഭാഗമായ ഹരിതയിലെ നേതാക്കള് പി.കെ നവാസിനെതിരെ വനിതാ കമ്മീഷനെ സമീപിച്ചത്. ചില എം.എസ്.എഫ് ഭാരവാഹികള് വഴി ലീഗ് നേതൃത്വം ഹരിത സംസ്ഥാന പ്രസിഡന്റ് മുഫീദ തെസ്നി, ജനറല് സെക്രട്ടറി നജ്മ തബ്ഷീറ എന്നിവരോട് സംസാരിച്ചു. പരാതി പിന്വലിക്കുകയാണങ്കില് നവാസിനെതിരെ നടപടിയെടുക്കാമെന്നാണ് അവരെ അറിയിച്ചത്. പക്ഷേ ആദ്യം നടപടി പിന്നീട് പരാതി പിന്വലിക്കല് എന്ന നിലപാടിലാണ് ഹരിത നേതൃത്വം. ഇതോടെ വനിതാ കമ്മീഷനെ സമീപിച്ചവര്ക്കെതിരെ നടപടിയെടുപ്പിക്കാനുള്ള ശ്രമങ്ങള് മറുവിഭാഗം നടത്തുന്നുണ്ട്. അത് കൂടുതല് പ്രശ്നങ്ങളിലേക്ക് കാര്യങ്ങള് എത്തിക്കുമെന്ന അഭിപ്രായമുള്ളവരും ലീഗ് നേതൃത്വത്തിലുണ്ട്. എം.എസ്.എഫ് സംസ്ഥാന പ്രസിഡന്റ് പി.കെ നവാസും മലപ്പുറം ജില്ലാ സെക്രട്ടറി വി. അബ്ദുല് വഹാബും സ്ത്രീവിരുദ്ധ പരാമര്ശങ്ങള് നടത്തിയെന്ന് ആരോപിച്ചാണ് ഹരിത ഭാരവാഹികള് വനിതാ കമ്മീഷനെ സമീപിച്ചത്. Story Highlight: Panakkad Family on MSF discussion